b"\n_START_ARTICLE_\nFrans av Bayern\n_START_SECTION_\nBakgrunn\n_START_PARAGRAPH_\nHan er s\xc3\xb8nn av Albrecht av Bayern og grevinne Maria Dra\xc5\xa1kovi\xc4\x87 von Trako\xc5\xa1\xc4\x87an. Han er oldebarn av Bayerns siste konge, Ludwig III av Bayern, som regjerte til 1918._NEWLINE_Wittelsbach-familien var motstandere av nasjonalsosialismen og flyktet i 1939 til Ungarn. I 1944 ble de arrestert og sendt i konsentrasjonsleiren Oranienburg. I april 1945 ble de overf\xc3\xb8rt til konsentrasjonsleiren Dachau, hvor den amerikanske h\xc3\xa6ren befridde dem. _NEWLINE_Frans studerte ved Ludwig-Maximilians-Universit\xc3\xa4t M\xc3\xbcnchen og Universit\xc3\xa4t Z\xc3\xbcrich.\n_START_SECTION_\nPrins, tronpretendent\n_START_PARAGRAPH_\nFrans ble allerede ved sin f\xc3\xb8dsel anerkjent av jakobittene som prins av England, Skottland, Frankrike og Irland, prins av Cornwall og Rothesay. Men ettersom hans foreldres ekteskap ikke ble ansett som dynastisk n\xc3\xa5r det gjaldt suksesjon til den bayerske tronen, var Frans ikke en dynastisk prins av Bayern da han ble f\xc3\xb8dt. F\xc3\xb8rst den 18. mai 1949 anerkjente Frans' bestefar Rupert ekteskapet mellom Frans' foreldre som dynastisk. Da bestefaren d\xc3\xb8de i 1955 arvet han, fra jakobittenes synspunkt, farens britiske titler, nemlig som hertug av Cornwall og Rothesay, jarl av Carrick, baron av Renfrew, herre av \xc3\xb8yene, og prins og riksforvalter (Great Steward) av Skottland. Selv brukte han tittelen arveprins av Bayern._NEWLINE_Da faren Albrecht d\xc3\xb8de i 1996 etterfulgte Frans ham som overhode for fyrstehuset og tronpretendent._NEWLINE_Wittelsbach-familien nyter i Bayern stor anseelse og behandles i realiteten som en kongefamilie i mange sammenhenger. Frans har mottatt en rekke statlige utmerkelser og \xc3\xa6resbevisninger. Han bor i en leilighet p\xc3\xa5 Schloss Nymphenburg._NEWLINE_Frans er ugift, og hans etterf\xc3\xb8lger er derfor hans yngre bror Max av Bayern. Ettersom Max kun har d\xc3\xb8tre, er hans fetter Ludwig Karl Maria av Bayern den neste i den bayerske arvef\xc3\xb8lgen. Posisjonen som eldste arving til huset Stuart og pretendent til den britiske tronen vil imidlertid g\xc3\xa5 til Max' eldste datter Sophie av Bayern, arveprinsesse av Liechtenstein."